Promocija novog međunarodnog master programa iz oblasti socijalnih inovacija
U subotu, 5. septembra, u beogradskom Klubu Plato održana je promocija novog međunarodnog master programa iz oblasti socijalnih inovacija, koji Filozofski fakultet Univerziteta u Beogradu realizuje u partnerstvu sa Univerzitetom u Bolonji (Italija), Univerzitetom Republike San Marino, Univerzitetom IUAV u Veneciji (Italija), Univerzitetom u Tirani  (Albanija), Naučno-istraživačkim centrom u Kopru (Slovenija), Univerzitetom u Zagrebu (Hrvatska) i Univerzitetom u Patrasu (Grčka), uz podršku programa Evropske unije za Jadransko-jonski regijon – Interreg ADRION.
Događaj su otvorili prof. dr Nataša Simić, prodekanka za nauku Filozofskog fakulteta Univerziteta u Beogradu, Kristina Ašković iz Sektora za programe evropske teritorijalne saradnje Ministarstva za evropske integracije i Rihard Maša, rukovodilac Odeljenja za operacije II, Delegacije Evropske unije u Srbiji.
Novi master program predstavile su prof. dr Milica Vesković Anđelković, koordinatorka programa za Srbiju, i prof. dr Vera Backović, članica Savetodavnog odbora programa. Posebna pažnja posvećena je značaju obrazovanja budućih stručnjaka i lidera koji će biti osposobljeni da prepoznaju savremene društvene izazove i razvijaju inovativne odgovore na aktuelne potrebe konkretnih zajednica.
Iako je događaj bio posvećen promociji novog master programa, njegov sadržaj imao je i širi karakter, pružajući priliku za predstavljanje koncepta socijalnih inovacija kako iz akademske tako i praktične perspektive. Docentkinja Filozofskog fakulteta dr Irena Petrović predstavila je socijalne inovacije kroz projekat koji trenutno realizuje, dok su predstavnici relevantnih nevladinih organizacija i socijalnih preduzeća prezentovali svoje organizacije, generalno aktivnosti i, što je posebno istaknuto, primere dobre prakse iz domena socijalnih inovacija. Prisutni su bili u prilici da više čuju i razmene iskustva o resocijalizaciji zatvorenika, solidarnoj ekonomiji, socijalnoj zaštiti, mrežama socijalnih preduzeća i nevladinog sektora.
Poseban značaj događaja ogledao se upravo u susretu različitih aktera – predstavnika akademske zajednice, javne uprave, civilnog sektora i privrede. U diskusiji je istaknuta neophodnost njihove međusobne saradnje kako bi se izgradili kapaciteti za efikasnije odgovore na savremene društvene potrebe i izazove.
Predstavnici Filozofskog fakulteta u Beogradu tom prilikom uputili su otvoren poziv svim zainteresovanim akterima da svojim preporukama doprinesu oblikovanju nastavnog programa u skladu sa potrebama društva i budućih poslodavaca studenata.
Zaključeno je da je obrazovanje novih generacija stručnjaka i lidera u oblasti socijalnih inovacija od posebnog značaja za razvoj Srbije i Jadransko-jonskog regiona u celini. Novi međunarodni master program predstavlja važan korak u tom pravcu, a učesnici događaja izrazili su nadu da će program imati dugoročan karakter i doprineti uspostavljanju konkretne i uspešne saradnje između akademskih institucija, javnog, civilnog i poslovnog sektora širom regiona.

